અમદાવાદ: આજથી દેશભરના ટ્રાન્સપોર્ટર્સની બેમુદતી હડતાળ શરૂ થઇ ચૂકી છે. ટ્રાન્સપોર્ટ એસોસિયેશનને એક દિવસ માટે સહકાર આપવાના મુદ્દે આજે રાજ્યભરની ખાનગી લક્ઝરી બસ સેવા બંધ રહેતાં હજારો મુસાફરો અટવાયા હતા. જેમને પ્રવાસ કરવો જ પડે તેવી પરિસ્થિતિ છે તેઓએ એસટી બસનો સહારો લેતાં આજે એસટીની બસો હાઉસફુલ જઇ રહી છે, જોકે વરસાદી વાતાવરણ અને રજાનો દિવસ નહીં હોવાથી ભારે ધસારો થવાની પરિસ્થિતિ અટકી ગઇ છે, પરંતુ ખાનગી લકઝરી બસ બંધ હોવાનો લાભ અપડાઉન કરતી ટેકસી સર્વિસે બમણા ભાવ વસૂલી મુસાફરો પાસેથી લઇને લીધો છે.